Osmo Soininvaaran mielestä pieniä palkkoja tulisi tukea mieluummin pienellä perustulolla kuin työttömyysturvalla.

– Pieniä palkkoja pitää tukea, mutta työttömyysturva on siihen aivan älytön, kirjailija, vihreiden veteraanipoliitikko ja entinen ministeri Osmo Soininvaara toteaa sähköpostitse Verkkouutisille.

Verkkouutiset kertoi tässä Veronmaksajain keskusliiton laatimiin laskelmiin perustuvassa jutussa työnteon kannustimista. Lukujen perusteella työmarkkinatukea saavan henkilön ei ole kovinkaan kannattavaa siirtyä pienipalkkaisista osa-aikaisista tai pätkätöistä kokoaikaiseen työhön.

Tukien poisjäänti näkyy laskelmissa merkittävänä kannustinloukkuna tilanteessa, jossa siirrytään työmarkkinatuelta pienipalkkaiseen työhön.

Laskelman esimerkkinä on Helsingissä yksin asuva ja työmarkkinatukea saava henkilö, jonka asunnon vuokra on 675 euroa kuukaudessa. Lopullisista käteen jäävistä tuloista on vähennetty verot ja veroluontoiset maksut.

Mikäli henkilö saa esimerkiksi osa-aikatöistä 1 000 euroa työtuloja kuukaudessa, tulee työmarkkinatukea yhä 346,60 euroa ja asumistukea 288,46 euroa kuussa. Tuhannen euron ansioilla käteen jää lopulta yhteensä 1 492,10 euroa. Mikäli samalle henkilölle tarjottaisiin kokaikaista vakityötä ja 2 200 euron palkkaa, tarkoittaisi se, ettei tukia tulisi enää euroakaan. Tässä tilanteessa jäisi käteen 1 740,45 euroa, eli vain 250 euroa enemmän kuin tuhannen euron työtuloilla.

Jos taas tulot kasvaisivat 1 000 eurosta kuussa 1 700 euroon kuussa, jäisi käteen vain 103 euroa enemmän.

– Tuo on tuttu tilanne. Vielä patologisempi tilanne on, jos on ansiosidonnaiselle sovitellulla päivärahalla. Saattaa syntyä tilanne, jossa palkankorotuksesta ei jää käteen mitään, koska osa-aikatyö ja päiväraha tuottavat yhdessä saman ansiotason kuin kokoaikainen työ, Osmo Soininvaara sanoo.

Hän huomauttaa, että Veronmaksajain keskusliiton laskelma on myös ”ylioptimistinen”, koska työmarkkinatuki loppuu siinä vasta 1 700 euron ansiotasolla. Soininvaaran mukaan tuki loppuisi todennäköisesti sitä aikaisemmin, koska rahaa ei enää tipu, jos työaika ylittää 80 prosenttia kokoaikaisen työajan viikkotuntimäärästä.

Tämä voi Soininvaaran mukaan taas johtaa mielenkiintoiseen ilmiöön.

– Niinpä tulot voivat laskea, kun siirtyy nelipäiväisestä työviikosta viisipäiväiseen, hän toteaa.

Mitä tässä sitten pitäisi tehdä?

Osmo Soininvaaran mukaan eräs ratkaisu pienten palkkojen tukemiseen voisi olla pienehkö perustulo.

– Jos pelätään sen aiheuttavan työn vieroksuntaa, se voidaan rajata koskemaan vain ansiotuloa saavia ja jättää työttömät työttömyysturvan varaan.